CELEX: 62009TN0518
Language: sk
Date: 2009-12-23 00:00:00
Title: Vec T-518/09: Žaloba podaná 23. decembra 2009 — Ecoceane/EMSA

27.3.2010   
            
            
               SK
            
            
               Úradný vestník Európskej únie
            
            
               C 80/29
            
         Žaloba podaná 23. decembra 2009 — Ecoceane/EMSA
   (Vec T-518/09)
   2010/C 80/50
   Jazyk konania: francúzština
   
      Účastníci konania
   
   
      Žalobca: Ecoceane (Paríž, Francúzsko) (v zastúpení: S. Spalter, avocat)
   
      Žalovaná: Európska námorná bezpečnostná agentúra (EMSA)
   
      Návrhy žalobcu
   
   
               —
            
            
               vyhlásiť žalobu Ecoceane za prípustnú,
            
         
               —
            
            
               zrušiť napadnuté rozhodnutie z 28. októbra 2009, ktorým EMSA zamietla ponuku Ecoceane,
            
         
               —
            
            
               zrušiť rozhodnutie, ktorým EMSA zadala zákazku (2009/S 42-060271) a jej podpis,
            
         
               —
            
            
               zaviazať žalovanú na zaplatenie sumy 224 744 eur žalobcovi z dôvodu náhrady škody a úrokov,
            
         
               —
            
            
               zaviazať žalovanú na zaplatenie sumy 25 000 eur žalobcovi z dôvodu jednorázových nákladov,
            
         
               —
            
            
               zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Žalobca sa v tejto veci domáha zrušenia rozhodnutia z 28. októbra 2009, ktorým EMSA zamietla jeho ponuku podanú v rámci verejného obstarávania na zadanie verejnej zákazky na poskytovanie služieb v súvislosti s nasadením plavidiel určených na boj proti znečisteniu uhľovodíkmi a rozhodnutia EMSA o zadaní zákazky a jej podpisu. Žalobca sa domáha aj náhrady škody spôsobenej napadnutým rozhodnutím.
   Na podporu svojej žaloby uvádza štyri žalobné dôvody.
   Po prvé tvrdí, že vzhľadom na to, že EMSA mu neposkytla informácie, o ktoré žiadal, konkrétne záznam o analýze ponúk obsahujúci informácie o priebehu konania, dôvody odmietnutia jeho ponuky, hodnotenie ponúk na základe uplatnenia časti súťažných podkladov, ako aj vlastnosti a výhody ponuky úspešného uchádzača, porušila ustanovenia článku 100 ods. 2 nariadenia o rozpočtových pravidlách č. 1605/2002/ES (1) a ustanovenia článku 149 ods. 3 nariadenia č. 2342/2002/ES (2), pretože svoje rozhodnutie neodôvodnila v súlade s týmito ustanoveniami.
   Po druhé žalobca tvrdí, že dodatočné kritériá, ktoré EMSA stanovila v súťažných podkladoch, vzhľadom na preskúmanie a posúdenie ponúk, neboli objektívne a odôvodnené, pokiaľ ide o predmet zákazky. Výber dodatočných kritérií zodpovedajúcich vopred stanovenej technológii preto neumožňoval zaručiť rovnaký prístup k uchádzačom, ktorý ponúkali inovatívny prístup a predstavoval porušenie zásady rovnosti Spoločenstva, zásady zákazu diskriminácie a zásady transparentnosti uvedených v článku 89 ods. 1 nariadenia o rozpočtových pravidlách č. 1605/2002/ES.
   Po tretie žalobca tvrdí, že žalovaná porušila zásadu rovnosti Spoločenstva, zásadu zákazu diskriminácie a zásadu transparentnosti pri zaobchádzaní s uchádzačmi, keď odmietla navštíviť plavidlá na odstraňovanie znečistenia, ktoré predstavil Ecoceane na rozdiel od tých, ktoré predstavili ostatní uchádzači. Žalovaná tieto zásady porušila aj tým, že nevypočula Ecoceane pred výborom na vyhodnocovanie súťažných návrhov zloženým z troch členov, ktorí sa zúčastnili celého konania, podľa článku 146 nariadenia č. 2342/2002/ES.
   Na záver žalobca tvrdí, že EMSA sa dopustila zjavne nesprávnych posúdení.
   
      (1)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).
   
      (2)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, s. 1; Mim. vyd. 01/004, s. 145), zmenené a doplnené nariadením Komisie (ES, Euratom) č. 1261/2005 z 20. júla 2005 (Ú. v. EÚ L 201, s. 3).